Papersnake/gushiwen huggingface dataset:
东武山
曹寿铭（清代）

宝林初地接蓬莱，于越何年异境开。孤屿烟云浮海出，诸天风雨挟山来。

城阴屈曲衔镫塔，树色清凉护讲台。莫问前朝朱相国，断垣遗碣锁苍苔。
白石岩
赵师秀（宋代）

谁炷清香礼少君，数声金磬梦中闻。
起来闲把青衣袖，裹得栏干一片云。
次韵和判曹韩学士见赏湖山
宋庠（宋代）

西溪本慰寂寥人，何幸开樽枉胜宾。
一岸仙山平压野，两陂官柳绿围春。
我虽酩酊能骑马，君自风流偶垫巾。
更愧和篇寻故笔，试开荷橐久生尘。
题松江曹生学舍
张方平（宋代）

江边无限地，君舍劣容蜗。争鼓田家社，疏钟野寺斋。

执经多卉服，牵葑待荆钗。秋雨鲈鱼美，时应钓藓崖。
和郭使君题枸杞（一作枸杞寄郭使君）
白居易（唐代）

山阳太守政严明，吏静人安无犬惊。

不知灵药根成狗，怪得时闻吠夜声。
贺新郎（代寄）
周端臣（宋代）

怕听黄昏雨。到黄昏、陡顿潇潇，雨声不住。香冷罗衾愁无寐，难雨凄凄楚楚。暗试把、佳期重数。楼外一行征雁过，更偏来、撩理芳心苦。心自苦，向谁诉。

菱花憔悴羞人觑。欢红低翠黯，不似旧家眉妩。目断阳台幽梦阻，孤负朝朝暮暮。怕泪落、瑶筝慵拊。手捻梅花春又近，料人间、别有安排处。云碧袖，为君舞。
喜迁莺慢
姜夔（宋代）

玉珂朱组。又占了、道人林下真趣。窗户新成，青红犹润，双燕为趣胥宇。

秦淮贵人宅第，问谁记、六朝歌舞。总付与、在柳桥花馆，玲珑深处。

居士。闲记取。高卧未成，且种松千树。觅句堂深，写经窗静，他日任听风雨。

列仙更教谁做，一院双成俦侣。世间住。且休将鸡犬，云中飞去。
泗上赠杨吉老二首 其一
吕本中（宋代）

杯中蛇去无恙，醉里诗成有神。相逢不及世故，长年倍觉情亲。
春雪 其一
徐积（宋代）

天上星榆一夜彫，晓风吹紧下层霄。溪头岸狭流应涨，帘外春寒到不消。

数骑急投村墅宿，几人忙奔酒家谣。登高望遍东城路，又领诗兵战寂寥。
冬至日祥风应候（一作穆寂诗）
蒋防（唐代）

节逢清景空，气占二仪中。独喜登高日，先知应候风。

瑞呈光舜登，庆表盛尧聪。况与承时叶，还将入律同。

微微万井逼，习习九门通。绕殿炉烟起，殷勤报岁功。
明月篇
蒲寿宬（宋代）

海贾不爱死，适值骊龙眠。
深渊顷刻命，平地千丈川。
丈夫岂无志，固为儿女煎。
彼美头上粲，它人口中涎。
鲛人一滴泪，不肯随漪涟。
眼见悬珠人，明月几缺圆。
山房
郑鼎夫（宋代）

冉冉云生石，柴扉半掩深。
馀春归草意，积雪负葵心。
老去忽自笑，兴来时独斟。
闲中参物理，何处一蝉吟。
自金华登陆过桃花岭
金兰贞（清代）

渺渺关河路，承欢此一行。水明奁镜净，山远黛眉横。

度岭松涛送，归舆客雁迎。风霜缘未历，日日计征程。
云庵生辰十一首 其十
释德洪（宋代）

大地无一法可见，云庵露万象中身。顽空消殒明方极，肉眼遮藏觑不亲。

苦口老师归寂日，知恩弟子庆生辰。垆香长伴青灯晓，赛却灵山法供真。
题招提院静照堂
郑獬（宋代）

招提去山远，还似在山家。
晚日惟归鸟，春风自落花。
空谈销剑火，醉墨洒天葩。
更欲拿舟去，清溪月正华。
考试局与孙元忠博士竹间对窗夜闻元忠通书声
黄庭坚（宋代）

屋山啼乌儿当归，玉钗罥蛛郎马嘶。
去时灯火正月半，阶前雪消萱草齐。
黄岩王玫伯同年后雕草堂落成寄诗索和次韵答之 其一
黄绍弟（清代）

略识文章豹一斑，传经著述二洪间。暮年萧瑟初归里，故国周围剩有山。

闲与灵均吟楚泽，敢烦尹喜候函关。露车草草差安稳，馀痛惊心倦鸟还。
赋滕彦真家玉桂
赵蕃（宋代）

伏暑不可耐，所思惟执冰。
常时月桂红，乃作素色凝。
维南实炎月，草木气所凭。
索馨与茉莉，玉色俱相仍。
得非因月感，光射尚能乘。
题法轮寺
胡宏（宋代）

春色初收夏气清，路分松桧入峥嵘。
深盘岣嵝千峰下，远抱潇湘一线明。
大众总迷身在处，三关除却道方平。
山林若是有情在，何异红尘争利名。
番塔
方信孺（宋代）

半天缥缈认飞翚，一柱轮囷几十围。
绝顶五更铃共语，金鸡风转片帆归。
见张明府
释绍嵩（宋代）

善政忻闻老父评，甘棠不翦向来荣。
伫看孤洁成三考，千古无人继盛名。
咏古诗十二首 其十一
刘敞（宋代）

通都天下衢，名化交百廛。鸣鸡侧肩入，日暮掉臂还。

有生寄无穷，过若空中烟。俯仰异去就，况乃多历年。

留侯独悟此，解组从列仙。万户如脱屣，故为绝世贤。
次韵朱子厚九月十一日见寄三首 其三
俞德邻（宋代）

冷雨凄风万木飞，年来世事不胜悲。青山白水新安道，云梦绿胜夔府诗。

耆旧飘零今有几，乾坤翻覆政缘谁。鬓丝一夜三千丈，甚矣吾衰如此衰。
都梁十景诗 五塔寺归云
米芾（宋代）

塔边云影任高低，閒逐清风自在飞。四海望遥人久渴，不成霖雨又空归。
杂兴
陆游（宋代）

寿年本偶尔，亦与富贵同；一日复一日，遂作八十翁。
几杖称大耋，貂蝉号三公。
信手忽成卢，孰为拙与工？
题宋江三十六人画赞
陆友（元代）

忆昔熙宁全盛日，百年曾未识干戈。江南丞相变法度，不恤人言新进多。

蔡家京卞出门下，首乱中原倾大厦。睦州盗起□连北，谁挽长江洗兵马。

京东宋江三十六，白日横行大河北。官军追捕不敢前，悬赏招之使擒贼。

后来报国收战功，捷书夜奏甘泉宫。楚龚如古在画赞，不敢区区逢圣公。

我尝舟过梁山泺，春水方生何渺漠。或云此是碣石村，至今闻之犹褫魄。
侍宴饯临川王北伐应诏诗
王筠（清代）

金版韬英，玉牒蕴精。帝德乃琥，王威有征。轩习弧矢，夏陈干戚。

周骛戎车，汉驰羽檄。我皇俊圣，千年踵武。德洞十门，威加八柱。

金正圮德，水行失道。胡马南牧，戎徒西保。荐食伊瀍，整居丰镐。

金关扬尘，铜台茂草。命彼膳夫，爰诏协律。乐赋出车，弦操吉日。

玉馔骈罗，琼浆泛溢。圣德温温，宾仪秩秩。
百字令 题赵仲穆越山图
张鈇（明代）

浙江东岸，是越王勾践，旧时封国。尝胆卧薪成底事，惟有荒台凝碧。

万壑争流，千岩竞秀，宛宛无今昔。兔葵燕麦，中间多少遗迹。

遥想东晋风流，兰亭停禊，空自留残墨。何用登临伤往事，堪叹鬓须垂白。

且觅扁舟，贺家湖上，载酒寻春色。季真归后，四明还有狂客。
史
李峤（唐代）

马记天官设，班图地里新。善谈方亹亹，青简见彬彬。

方朔初闻汉，荆轲昔向秦。正辞堪载笔，终冀作良臣。
和黄彦华帅机六言十首
刘克庄（宋代）

已邀入真率会，更约过天津桥。
从此年年岁岁，莫负月夕花朝。
夏日遣兴三首
白玉蟾（宋代）

四壁青山翠打围，诗人坐久澹忘归。
桥边荷芰欹头立，水底蜻蜓仰面飞。
秋雨
敦诚（清代）

昨夜纸窗声，秋霖侵老屋。晓起尚溟濛，青烟暗庭竹。

悠然步松丘，危峰滑如沐。寒蝉栖濯枝，饥鸟下林木。

采采决明花，入手秋一掬。闲久客稀来，小径莓苔绿。
挽董帅干二首
陈著（宋代）

向来相与处，欲说泪先滂。
笑席平交等，名鞭夙许长。
宦游成离索，归见及康强。
如今果何日，忍听歌些章。
次瀛父诗
徐鹿卿（宋代）

青山闯门户，绿竹窥檐楹。岿然一亭石，境界涵幽清。

季候昔经始，扁以横浦名。亭前两泓泉，吞吐寒蟾明。

方员中规矩，曲水相纡萦。汲溉当瓶盎，观览骈簪缨。

黄君静者徒，磊落千人英。朅来梅花边，一见眼为青。

官居廉泉上，复此逢清冷。诗豪泻银汉，兴逸凌紫京。

回首声潺潺，恍如醉翁亭。
别徐雪冈
方一夔（宋代）

春晓杏花路，逢梅忆故知。一年离别恨，几度唱酬诗。

风雪愁归路，关山隔后期。欲言难即见，临水寄相思。
赋京口苏园
陈藻（宋代）

扬子江边犬吠村，苏公宅畔蝶游园。
沦波对景标层塔，野市逃喧植外樊。
亭榭高低随卉木，门庭光彩属儿孙。
本朝名相青毡在，傍筑书斋细讨论。
麻葛达刺佛像歌
高锡蕃（清代）

蝙蝠掠殿松撑门，忉利天中容彼髡。美人占易寇非婚，狒狒来食狼则吞。

具此观河皱面痕，空花直斩优昙根。我来访古悲至元，西僧蛊恶方策存。

演揲儿法旋乾坤，兴于其祖亡其孙。有尸犹当磔之樠，莲幢膜拜谁为恩。

飞来峰巅佛像蹲，杨连罪亦难具论。可怜六陵风雨昏，明月不照珠襦魂。
院口写望
黎廷瑞（宋代）

短艇摇摇对晚屏，推篷念远不胜情。
风前落木心犹壮，雨后归云气未平。
湖汊条条新筑塞，圩头处处薄收成。
道逢贵老头如雪，细听尊前说旧城。
送友人入京
刘宰（宋代）

郭内无田负郭居，酒中有趣酒尊疏。
波间屡听濯缨曲，架上时繙种树书。
万里长风摧岸柳，一天清露属园蔬。
故人欲问平安信，为说年来颇晏如。
施寺山茶
韩淲（宋代）

山茶天竺记能红，江浙虽非景则同。笑到堂中老禅伯，青春吹得几般风。
城上
彭汝砺（宋代）

孤城纵目尽南东，山转溪回翠且重。云际静浮滨汉水，林端清且上方钟。

今时汉北无雏凤，当日襄南有卧龙。万事废兴无足问，登临吾乐正从容。
赋得笛诗
姚察（隋代）

作曲是佳人，制名由巧匠。鹍弦时莫并，凤管还相向。

随歌响更发，逐舞声弥亮。宛转度云窗，逶迤出黼帐。

长随画堂里，承恩无所让。
赠京西陈郎中
梅尧臣（宋代）

忽枉乘轺车，锵然响金辔。
驻轸与我言，琅琅有深意。
乃知故相家，事业已不坠。
信哉渥洼种，千里可立致。
显祖实令君，名声取高位。
伯叔与懿考，联荣重当世。
于今多昆孙，朱紫纷曳地。
勉勉崇令德，苏李何难至。
海珠寺
麦秀岐（明代）

孤岛飘摇巨浪中，临流避暑一尊同。楼台俯瞰鲛人室，香火旋开鹫岭宫。

树色依微浮远浦，江帆历乱鼓长风。玉轮渐起金波涌，转觉禅心水月空。
山中期吉中孚
李端（唐代）

行人路不同，花落到山中。水暗蒹葭雾，月明杨柳风。

年华惊已掷，志业飒然空。何必龙钟后，方期事远公。
缘识
宋太宗（宋代）

高山树叶翠森森，寂静因中道最深。
利得昆仑皆璞玉，不须丽水有真金。
浇漓渐变同尧日，薄俗将重理舜琴。
祸福年长随世改，玄门大戒喻飞沈。
夜思
善住（元代）

梦鹊惊飞叫不休，声声还绕旧枝头。墙东一片梨花月，又逐笙歌上水楼。
奉和子华秋怀四首
陆文圭（元代）

得志瘳民瘼，何期与顾过。
青灯疏简册，黄土污征衣。
道路嗟于役，山川赋式微。
秋风动虚与，应不路危机。
残句：江清风偃木
陈师道（宋代）

江清风偃木，霜落雁横空。
入黄溪闻猿
柳宗元（唐代）

溪路千里曲，哀猿何处鸣。
孤臣泪已尽，虚作断肠声。
答程晓诗
傅玄（魏晋）

奕奕两仪，昭昭太阳。四气代升，三朝受祥。济济群后，峨峨圣皇。

元服肇御，配天垂光。伊州作弼，王室惟康。颙颙兆民，蠢蠢戎膻。

率土充庭，万国奉蕃。皇泽云行，神化风宣。六合咸熙，遐迩同欢。

赫赫明明，天人合和。下冈遗滞，焦朽斯华。矧我良朋，如玉之嘉。

穆穆雍雍，兴颂作歌。
天谷菴
白玉蟾（宋代）

半天突出一奇峰，小小茅檐滋味浓。
夹道新松招夜月，满林幽竹唤秋风。
迎人野鸟间关语，恼客岩花烂熳红。
策杖且随流水去，柴门时倩白云封。
南州行
徐延寿（明代）

摇艇至南国，国门连大江。中洲西边岸，数步一垂杨。

金钏越溪女，罗衣胡粉香。织缣春卷幔，采蕨暝提筐。

弄瑟娇垂幌，迎人笑下堂。河头浣衣处，无数紫鸳鸯。
何司业挽词 其二
楼钥（宋代）

肮脏阳司业，作州如理家。源流知有自，悃愊信无华。

方喜亨途远，俄惊暮景斜。伤心倾盖旧，何处望东嘉。
同孟中丞集边司徒官舍一首
黄省曾（明代）

九列华堂集，萝衣愧简招。霞将仙液泻，风借玉河飘。

分夺南金重，欢移北斗杓。谁云鹏鹖异，今日共逍遥。
诏授同州刺史，病不赴任，因咏所怀
白居易（唐代）

同州慵不去，此意复谁知。诚爱俸钱厚，其如身力衰。

可怜病判案，何似醉吟诗。劳逸悬相远，行藏决不疑。

徒烦人劝谏，只合自寻思。白发来无限，青山去有期。

野心惟怕闹，家口莫愁饥。卖却新昌宅，聊充送老资。
宇文子友以诗来觅酒
李石（宋代）

玻璃江深麦初熟，引水细舂比炊玉。
老守斋钵自有余，端为吾炊忧不足。
荔枝堂前红数栽，倚树读书门不开。
收麦入厨催酿酒，客问遣骑何时来。
题张仙像
郑学醇（明代）

我闻仙人张三丰，脩真时在紫霄峰。存虚御气凌太空，往来海上蓬莱宫。

忆昔文皇乘六龙，缄书遣使访灵踪。崦嵫西距嵎峓东，徘徊天路烟濛濛。

琼宫绛阙十二重，仙惟可望不可逢。谁人貌此真仙容，美髯如戟颜如童。

潇潇桂树荣秋风，披图彷佛云霄中。仙乎仙乎如可从，吾将选胜巢云松。
奉送中丞姊夫俦自大理卿出镇江西叙事书怀因成十二韵
杜牧（唐代）

惟帝忧南纪，搜贤与大藩。梅仙调步骤，庾亮拂櫜鞬.

一室何调扫，三章自不冤。精明如定国，孤峻似陈蕃。

灞岸秋犹嫩，蓝桥水始喧。红旓挂石壁，黑槊断云根。

滕阁丹霄倚，章江碧玉奔。一声仙妓唱，千里暮江痕。

私好初童稚，官荣见子孙。流年休挂念，万事至无言。

玉辇君频过，冯唐将未论。庸书酬万债，竹坞问樊村。
寄韩丈兄弟 其二
项安世（宋代）

岁月惊游子，江山隔故园。感时虽有恨，适意自忘言。

土锉晨炊饭，茅檐昼负暄。病来诗思减，东望想词源。
故总干潘伯可从大挽词二首
戴表元（宋代）

得死何须哭，偷生正可疑。
仓皇归印日，慷慨却金时。
规矩诸郎有，襟怀我辈知。
平生郭有道，消得蔡公碑。
四禅精舍登览悲旧，寄朝宗、巨川兄弟
韦应物（唐代）

萧散人事忧，迢递古原行。春风日已暄，百草亦复生。

跻阁谒金像，攀云造禅扃。新景林际曙，杂花川上明。

徂岁方缅邈，陈事尚纵横。温泉有佳气，驰道指京城。

携手思故日，山河留恨情。存者邈难见，去者已冥冥。

临风一长恸，谁畏行路惊。
明发五峰寺初入筠州界高冈铺
杨万里（宋代）

归时路何近，去时路何远。
山路无短长，人心有往返。
每因赴官期，一出谒乡县。
若非人事牵，无柰老身嬾。
初心作此行，夜雨醒醉眼。
孤愁念群驺，尺泥滑双趼。
首涂天全湿，回辙云半卷。
投寺借松床，呼僧同野饭。
颓然佳眠足，得此行役倦。
暂劳新不堪，遐征旧所叹。
松菊岂不怀，樊笼何时免。
瘦藤要觅闲，到了古道院。
寄胡介
林逋（宋代）

忆著胡居士，长看古佛书。衡门惟老母，一饭共寒蔬。

墨迹多图鹤，山名爱画庐。几回曾会宿，风雪满庭除。
次韵和景彝元夕雨晴
梅尧臣（宋代）

春云收暮城，九陌洒然清。
星出紫霄下，月从沧海明。
车音还似昼，鼓响已知晴。
静闭衡门卧，无心学後生。
赠送行六子
陈造（宋代）

引身漂然不系舟，吕梁滟澦皆安流。
江湖万顷浮一鸥，此心元世常休休。
吴山楚水纪所由，湘累老枚宁匹俦。
琢句亦复晨羞，搯抉肝肾掉白头。
岁六十四方佐州，计原夫日无乃优。
客路日月迅且遒，朱颜壮志逝莫留。
吾聊尔尔赋远游，山川自可卷轴收。
老怀槁暴今膏油，油访岘山石吊莫愁。
庸随大楚皆萍浮，顾我不乐夫何求。
缅思六客同献酬，如挹韩众追浮丘。
春夜次韵
高得旸（明代）

柳叶蛾眉绿，花枝粉脸红。
金鬟笼细雾，绣幕护香风。
夜气三更后，春光二月中。
梨云随蝶梦，来往绕帘栊。
长田道中梅花
赵蕃（宋代）

腊前已赋忆梅诗，年后才能见好枝。
我亦嗟渠苦孤瘦，渠应怪我底清羸。
虽然故有临风趣，政尔难忘觅句痴。
回首江东在何许，故人相远费相思。
河口雨泊寄弟 其一
高心夔（清代）

雨气合天地，江村何处边。孤樯心共拄，五柳路如悬。

糠覈终相倚，风波历自怜。平生望云泪，为尔续长川。
彭府君夫人罗氏挽诗二首
李弥逊（宋代）

擢秀芝兰畹，来嫔诗礼庭。
好羞贫更洁，寿发短犹青。
秦虢封方宠，蓬瀛驾不停。
天风助哀怨，吹雨湿丹铭。
和邓玄度少参归兴十首 其三
李云龙（明代）

会心不在远，鱼鸟自相亲。进此杯中物，挥他扇底尘。

松云随杖屦，竹露湿衣巾。好觅烟霞伴，青山不负人。
咏怀十首 其二
何景明（明代）

烈炎灼昆冈，乃辨金石坚。金石有恒性，销铄讵能迁。

薪樗莫伤桂，刈萧毋及兰。薰莸不同器，清淆本殊源。

君睹高翔翼，卑栖非所安。
再和柞山肠字一首
林希逸（宋代）

县知书卷饱撑肠，一倡殷勤十和章。茅捲三重怜杜屋，株高八九羡韩堂。

利名谁信为缰锁，圣知人犹比桁杨。万事不如祇浩饮，葡萄切莫换西凉。
咏柁
孔平仲（宋代）

厥初谁创物，似此亦难求。摆合千寻浪，回旋万斛舟。

行如一卧千，力敌九氂牛。出没居相半，东西势自由。

高风当绝倚，浅濑亦徐收。轧轧微鸣晓，峨峨迥浸秋。

随湾掉转尾，避石掣开头。自有施功地，何尝厌下流。
和孙推官忆径山游
蔡襄（宋代）

三十年前浙右行，径山才称爱山情。
油幢愯愯丝杉翠，环佩涓涓石涧鸣。
极峻只疑天上党，遥临初觉地东倾。
分符不得重游赏，碣石岩边记姓名。
赵武灵王
徐钧（宋代）

宗周削弱列侯强，僭拟谁知有陛堂。
独有武灵知大节，称君已足不称王。
熊直阁挽诗二首 其二
洪适（宋代）

居巷相南北，登门久岁时。温言流肺腑，和气见须眉。

日昃长沙傅，年凋绛县师。春云冒丹旐，同会袂成帷。
蚊二首 其一
蒲寿宬（宋代）

白日沿沟渠，中宵隐堂奥。触处招燎烟，几人有良帱。

眶睫知若何，口觜有计暴。
送陈牧止客游江南特约石大师同舟
释今沼（明代）

与谁泛吴越，知己是高僧。对卧风吹席，清谈雪冻灯。

迹閒奇易览，事胜物庸憎。拟欲邀余去，羸疴恨不能。
送昌言舍人得告还蜀三首 其一
司马光（宋代）

迢递铜梁道，凝严青琐闱。负书当日去，鸣玉此时归。

乡树迎朱毂，江花照锦衣。临邛不足并，荣耀古今稀。
龙潭
赵方（宋代）

静深空洞碧沉沉，鉴影分明照我心。
照我心於何处是，潜龙时见普甘霖。
永定寺客窗
释行海（宋代）

千古门前水自流，小春天气夺清秋。
寂寥方丈黄昏月，照见梨花一树愁。
句
杨皇后（宋代）

线撚依依绿，金垂袅袅黄。
春日欧阳曰守赴试京闱有司以官舟送
胡直（明代）

江光草色晓烟萦，才子乘春谒帝京。鹢舫行随归塞雁，骊歌声杂啭花莺。

天边此去应题籍，阙下何人共请缨。山国故交长卧病，瑶华莫厌寄柴荆。
出塞四首借用秦少游韵
陆游（宋代）

符离既班师，北讨意颇阑。
志士虽有怀，开说常苦艰。
诸将初北首，易水秋风寒。
黄旗驰捷奏，雪夜夺榆关。
谢张德恭送糟蚶三首
陈造（宋代）

谁与江瑶角长雄，一时风味两无同。
吾儿不友王文度，底肯分甘及乃公。
归括苍如山堂挈家出宅 其一
姜特立（宋代）

今日如山堂，携家如逆旅。为谁十日留，南山看烟雨。
自尉氏至许州道中
万邦荣（清代）

路近高阳里，家山见一痕。行人争落日，疲马恋孤村。

堡上风掀屋，人家叶拥门。西湖寻故友，聊自慰羁魂。
夏寒
徐昂发（清代）

天地张阴机，日夕风雨横。雷霆暗不吐，萧条万象静。

枕席霾雾宿，窗牖波涛泳。缊絮复启箧，绤衣尽除屏。

凉入肌骨酸，气中藏府病。乘时妖厉作，钱镈无人竞。

借问此何时，指牛看斗柄。温风不应候，其国少缓政。

况复阴沴结，懔懔如冬孟。方今国用宽，陛下甚明圣。

比岁膏泽降，凶札悯万姓。奈何厥罚寒，凭陵当火正。

毋乃群有司，下意慢上令。大祲大㾐馀，征求恣考榜。

刑峻伤天和，敛急剿民命。国家制廪禄，岂曰饲谀佞。

愁云塞八荒，终夜心怲怲。
墨戏六首 其一 拳蠹
李纲（宋代）

屈折金石瘦，偃蹙虬龙怒。萧然少生意，端为根中蠹。
送春曲
范浚（宋代）

春光春光，劝汝一杯酒。我能为春作高歌，未解春能听歌否。

春春有底急，落尽桃花红。园蹊漠漠野阴静，兔葵燕麦空摇风。

风光几何时，背我忽如客。残丝欲断感春心，语燕劳劳上帘额。

我有惜芳意，一春怜物华。春来雪里索梅笑，春去怅望飞杨花。

春春知复来，奈此断年别。摇杨三月暮天愁，鶗鴂一声芳草歇。

歌竟我亦醉，一掉觥船空。明年待春花树下，放歌擎酒相迎逢。
再用杜子美韵十首 其十
方献夫（明代）

混世终能否，耽幽奈癖何。一蓑聊自足，馀论敢求多。

凤鸟何时见，沧浪隔岛歌。吾侪今洒落，不啻舞雩过。
刘伶坟
周权（元代）

荷锸相随死便埋，平生六合等浮埃。千年一醉不知晓，谁向苍苔酹一杯。
生查子
洪适（宋代）

一岁会盘洲，月月生查子。弟劝复兄酬，举案灯花喜。

曲终人半酣，添酒留罗绮。车马不须喧，且听三更未。
江潭晚泊
梁士楚（元代）

两岸风花散逝波，共怜孤梦绕江沱。灯前对酒虚鸣剑，海畔传书尚枕戈。

百计术穷詹尹卜，千愁心折鄂君歌。浓烟处处迷芳草，不见王孙奈尔何。
端午帖子九首
曹勋（宋代）

下直归来阆苑游，椒风高转紫云楼。
冰盘纹簟清薰细，卷上珠帘白玉钩。
墨竹梅
曾几（宋代）

的皪江梅竹外枝，能将幻法转生机。
凭君莫作风垂绿，便恐飘零学雪飞。
和安抚王诚之给事重九日登高诗韵
虞俦（宋代）

秋雁初飞几点高，卧龙送目十分豪。
且容司马吹纱帽，莫向参军问骑曹。
饮吸百川从酩酊，诗驱万象入甄陶。
菊花开日重阳是，有暇何妨更一遨。
将发福唐
吕本中（宋代）

尽此一囊粟，我行当有期。凉风吹天涯，增我别后思。

结束向行在，问子还何时。初无济时策，处事多参差。

环视中所有，无一施可宜。形骸久已病，敢徼当世知。

不蒙朋友责，定遭儿辈嗤。矧此世外人，劝归常恐迟。

相寻有如日，请盟吾此诗。
弇园杂咏四十三首 其十八 雌霓梁
王世贞（明代）

青虬在其上，雌霓甘为下。游者虽异途，阴晴不相舍。
辛亥各口占十绝
刘克庄（宋代）

苇间一叶且延缘，奎壁祥光上烛天。
定有异人遥望气，个船不是米家船。
怀梦英大师
赵逢（宋代）

林峦影里有清贤，与我相知二十年。
书札爱工精玉筯，利名抛舍住金田。
吟容贾岛称诗匠，辞许刘灵作酒仙。
别后近闻栖华岳，乱云应得恣情眠。
用光弟携儿送至南定
程公许（宋代）

亲友远追送，后先还故乡。殷勤仲光父，嫪恋及江阳。

执手哽无语，修名那易量。归来训子侄，椿桂会联芳。
浣溪沙 花下徘徊，悄然得句
萧恒贞（清代）

检点嫣红瘦几分。悄扶秋梦到栏根。不关蜂蝶也销魂。

西下夕阳东上月，等闲容易又黄昏。一般花影判凉温。
杂诗
王令（宋代）

古人重非道，饥不苟豆羹。
有为非其心，或不脱冕行。
如何後世人，以官业其生。
鄙哉乐欺人，犹以圣自名。
琴
谢逸（宋代）

风撼丝桐带月明，羽人乘醉截秋声。七弦妙制饶仙品，二尺良材称道情。

池小未开春浪泛，岳低犹欠暮云生。何妨乞与元中术，临化无妨膝上横。
烈女秋
陈普（宋代）

阳台春梦逐浮云，灯影西风独闭门。
一点清心霜六月，半帘红叶雨黄昏。
守符终古渐台水，坠血经今金谷园。
何事文君无雅操，琴声一动便思奔。
古兴
薛据（唐代）

日中望双阙，轩盖扬飞尘。鸣珮初罢朝，自言皆近臣。

光华满道路，意气安可亲。归来宴高堂，广筵罗八珍。

仆妾尽绮纨，歌舞夜达晨。四时固相代，谁能久要津。

已看覆前车，未见易后轮。丈夫须兼济，岂能乐一身。

君今皆得志，肯顾憔悴人。
和江如晦
王洋（宋代）

妇未生儿先制名，人生适意但随情。
有无何预它人事，轮奂当期异日成。
慢拾功名须义勇，较量得失是心兵。
鄙文不用量轻重，久已无心羡世荣。
儿未浃月而病医家言其体气甚孱漫作以解妇忧
全祖望（清代）

昔我堕地时，百疾相缠摎。或言此蒲柳，谅哉难望秋。

北堂长涕泗，梦寐含焦愁。年来成鲜民，孤生委道周。

饥亦莫我饭，寒亦莫我裘。蓬飘而梗逝，莫拒亦莫留。

酒醒梦断四十秋，病骨不病骨愈虬。乃知渐老大，未必长脆柔。

所恨春晖不可留，骨则已虬心弗酬。儿今定似我，清弱亦有由。

风霜所未历，有如草木勾。善为加调濩，以待元气周。

切莫呼巫觋，邪术最谬悠。他年阿翁老扶鸠，看儿虬骨进晨羞。
送李庭老归河阳
梅尧臣（宋代）

五月驰乘车，归心岂畏暑。
道上多清阴，日中不遑处，
函谷自控带，大河无险阻。
时平独往还，拜寿觞屡举。
送王因叔赴试
陈与义（宋代）

枫落南纪明，秋高洞庭白。
自是天涯人，更送湖上客，
人生险易乘除里，富贵功名从此始。
不须惜别作酸然，满路新诗付吾子。
昭潭十爱
梅挚（宋代）

我爱昭州水，湘漓共一源。
本无汙泥滓，去有棹歌喧。
沃野藤溪道，浮琛玉海门。
有时新雨涨，多半是君恩。
墨池书院
吴省钦（清代）

精舍依尘市，莘莘学子居。竞传元祐客，勤课右军书。

叶润蔬添圃，花繁菊照庐。若为春候暖，涨墨染池鱼。
悼出童尚质二首
陈著（宋代）

聚散几匆匆，真如醉梦中。
分虽甥舅异，情实弟兄同。
坐夜镫前雨，嘘春扇底风。
伤心今已矣，庭草泣秋虫。
逐贫赋
扬雄（两汉）

扬子遁居，离俗独处。左邻崇山，右接旷野，邻垣乞儿，终贫且窭。礼薄义弊，相与群聚，惆怅失志，呼贫与语：“汝在六极，投弃荒遐。好为庸卒，刑戮相加。匪惟幼稚，嬉戏土沙。居非近邻，接屋连家。恩轻毛羽，义薄轻罗。进不由德，退不受呵。久为滞客，其意谓何？人皆文绣，余褐不完；人皆稻粱，我独藜飧。贫无宝玩，何以接欢？宗室之燕，为乐不盘。徒行负笈，出处易衣。身服百役，手足胼胝。或耘或耔，沾体露肌。朋友道绝，进宫凌迟。厥咎安在？职汝为之！舍汝远窜，昆仑之颠；尔复我随，翰飞戾天。舍尔登山，岩穴隐藏；尔复我随，陟彼高冈。舍尔入海，泛彼柏舟；尔复我随，载沉载浮。我行尔动，我静尔休。岂无他人，从我何求？今汝去矣，勿复久留！”

贫曰：“唯唯。主人见逐，多言益嗤。心有所怀，愿得尽辞。昔我乃祖，宣其明德，克佐帝尧，誓为典则。土阶茅茨，匪雕匪饰。爰及季世，纵其昏惑。饕餮之群，贪富苟得。鄙我先人，乃傲乃骄。瑶台琼榭，室屋崇高；流酒为池，积肉为崤。是用鹄逝，不践其朝。三省吾身，谓予无諐。处君之家，福禄如山。忘我大德，思我小怨。堪寒能暑，少而习焉；寒暑不忒，等寿神仙。桀跖不顾，贪类不干。人皆重蔽，予独露居；人皆怵惕，予独无虞！”言辞既磬，色厉目张，摄齐而兴，降阶下堂。“誓将去汝，适彼首阳。孤竹二子，与我连行。”

余乃避席，辞谢不直：“请不贰过，闻义则服。长与汝居，终无厌极。”贫遂不去，与我游息。
寄邺中王孙灌父时约余为嵩少之游
胡应麟（明代）

昔我年少思远游，飞行八极寻浮丘。梦寐三花映绝壁，昆崙倒浮黄河流。

主人况有淮南术，要我峰头鍊金液。石林万仞扫空翠，念载无人白云湿。

亭亭孤鹤来缑山，王乔有约予当还。今年曳杖定偕汝，三十六峰秋月圆。
朝中措
赵长卿（宋代）

于壁。坐前数妓乞词而歌，以劝大白。因有所感，再和前韵。秋景

柳林幂幂暮烟斜。秋水浅平沙。楼外碧天无际，紫山断处横霞。

星稀渐觉，东檐隐月，凉到窗纱。多少伤怀往事，隔溪灯火人家。
次韵前人怀阙下偶成三首 其二
赵抃（宋代）

陟降三公捧寿觞，群臣蕃汉下成行。天庭礼乐交修盛，委佩拖绅极巽床。
六祖传付偈颂 其二 三祖
黄裳（宋代）

衣法曾传莫己知，两山禅定了何疑。本无一物非何有，大道宁嫌得小儿。
拟皮日休杂体诗 拟杂言
弘历（清代）

刻漏丁丁，刹那不停。日复一日，百年此声。云是现前，瞥然已迁。

去来今者，名也非坚。谓学佛言，佛无我分。了当忘物，不可为训。

期月三年，宣尼有言。知人则哲，尧舜犹难。慎言谨行，古之君子。

恕必恕人，责斯责己。曰褒而贬，曰刺而誉。三代以降，此风纷如。
和吴谨微游仙都五首
许尹（宋代）

玉貌仙人老不癯，世间荣辱此中无。
烟云昨夜微销铄，似怪题舆车骑都。
自笑二绝 其一
唐庚（宋代）

案头故纸如拨山，三年祗有马上閒。贵官眼高不解颜，紧推不去何其顽。
再次韵赵景安四首
陈造（宋代）

平时一饱每从人，自庇官曹等徼巡。
且可放狂中酒圣，冷看得意诧钱神。
建州节帅更代，筵上献诗
王感化（唐代）

旌旗赴天台，溪山晓色开。万家悲更喜，迎佛送如来。
重过龙居寺
刘政（宋代）

重来旧游处，触目景添幽。
故墨犹余迹，忠魂已断头。
疎钟号暮雨，枯木响残秋。
欲诉愁人意，频怀杞国忧。
贽见洪师
黄铸（宋代）

风烟入暝少人行，独鹤来依帝子城。
华表柱头霜月冷，清宵有梦到钟声。
再次交代韵四首
陈造（宋代）

诗人妙思天同巧，鬼守玄关不及扃。
闲挹山光诵奇语，断无尘滓溷襟灵。
酬众士友 其二
徐鹿卿（宋代）

大鹏息天地，蚯蚓洁槁壤。吾儒苟自适，心与天地广。

受之不为苟，钟鼎备荣养。挽之或不留，林野歌浪莽。

令誉妙文绣，片言荣爵赏。物理有乘除，大来斯小往。
西河（岳阳）
杨泽民（宋代）

形势地。岳阳事见图记。因山峭拔耸孤城，画楼涌起。楚吴巨泽拔东南，惊涛浮动空际。

半天楼栏翠倚。记人凤舸难紧。空馀细草没章华，但存故垒。二妃祠宇隔黄陵，精魂遥接云水。蟹鱼橘柚渐上市。是当年屈宋乡里。别有老仙高世。袖青蛇屡入。都无人对。唯有枯松城南里。
奉送溯川杨公按察滇南
叶春及（明代）

当年绣斧粤东来，海色三山瘴疠开。玉笥云霓天下望，罗浮旌节岭南回。

碧鸡自著王褒颂，骏马高悬郭隗台。况是昆明休战斗，汉廷终仗济川才。
幔卷帘
李甲（宋代）

绝羽沈鳞，埋花葬玉，杳杳悲前事。对一盏寒灯，数点流萤，悄悄事屏，巫山十二。蕣脸星眸，蕙情兰性，一旦成流水。便纵有、甘泉妙手、洪都方士何济。

香闺宝砌。临妆处，迤逦苔痕翠。更不忍看伊，绣残鸳侣，而今尚有，啼红粉渍。好梦不来，断云飞去，黯黯情无际。谩饮尽香醪，奈向愁肠消遣无计。
吊孟协律
贾岛（唐代）

才行古人齐，生前品位低。葬时贫卖马，远日哭惟妻。

孤冢北邙外，空斋中岳西。集诗应万首，物象遍曾题。
清明
杜牧（唐代）

清明时节雨纷纷，路上行人欲断魂。
借问酒家何处有？牧童遥指杏花村。
过丰城访甘叔异闻在曲江之矶头庵放舟过之棹
赵蕃（宋代）

竟日江行历抵寻，耸然高屋在深林。
夷犹未觉矶头远，下上方知磴级深。
好句已从天上落，快谈仍慰别来心。
经行剩约重来见，岭海他年无雁音。
诗呈同院
温益（宋代）

秋日同文馆，文编亦共携。
升沉都莫问，荣辱已能齐。
酒美何妨醉，诗成强自题。
从容约归日，访子省闱西。
秋鸿
陆廷楫（清代）

绝徼霜风早，征鸿万里愁。影衔孤月冷，声带一天秋。

沙渚围黄叶，芦花认白头。尔来应有信，宽我故人忧。
溪庵放言十首
刘克庄（宋代）

客子相过有携，先生烂醉如泥。
暮年尚可三爵，他日不烦只鸡。
瞿塘峡
冯山（宋代）

胜绝瞿塘险，西陵古地形。巴江深洞穴，蜀主旧门庭。

王气吞三峡，神工出五丁。斜长天一线，相对石双屏。

瀑击岩峦瘦，云蒸草木腥。众流趋滟滪，远意会沧溟。

顾盼如无地，幽阴似有灵。白盐悬日月，黑石鼓雷霆。

镵凿馀痕在，高深巨势停。鱼龙凭险怪，烟雾锁沉冥。

念昔穷探赜，尝言骇观听。波涛真激箭，舟楫遽奔星。

倒挂伤猿足，横飞羡鸟翎。死生期一瞬，出没类浮萍。

叶上凭忠信，胸中混醉醒。人烟逢瀼岸，语笑落沙汀。

沥酒重滩下，回头万仞青。停桡询故老，借笔润图经。

二孟连称帝，三川恃建瓴。关防虽巩固，基业旋飘零。

艺祖收长策，神旗指不宁。彦畴空死节，曹翰首开扃。

五岭刘归国，重湖马就刑。磨崖谁刻此，远续孟阳铭。
题周仁甫古香堂二首
戴复古（宋代）

秋风动窗户，兼闻书传香。
种花兼种德，当有折桂郎。
圣政更新诏书正告讦之罪因得小诗十首
韩元吉（宋代）

恶复凶终事久知，岂知圣断不逾时。
小儒未叹周南滞，但喜逢人敢说诗。
送内使周大夫自杭州朝贡
罗隐（唐代）

八都上将近平戎，便附輶轩奏圣聪。三接驾前朝觐礼，

一函江表战征功。云间阆苑何时见，水底瑶池触处通。

知有殿庭馀力在，莫辞消息寄西风。
题林士衡所画揭学士方壶歌图并寄葛原哲经历
蓝智（明代）

方壶之山东海上，鱼龙出没风涛壮。贝阙珠宫亦渺茫，白云黄鹤空惆怅。

上清道士方方壶，笔底江山开画图。方丈蓬莱紫翠合，南宫北苑丹青俱。

山中龙虎丹庭熟，白发萧萧映秋竹。仙家岁月谁与期，人世兵戈自相促。

林生笔力回万牛，倚棹幔亭风雨秋。十年却忆壶中隐，万里长怀天上游。

新图萧瑟松树老，我思美人隔烟岛。谪仙何处驾长鲸，杜甫空歌拾瑶草。

秋山木落山正空，客行已逐南飞鸿。明年把钓三山去，更向丹丘问葛洪。
蚕妇怨
周南（宋代）

去年蹉却沤麻时，寒女卒岁号无衣。
今年无叶蚕眠迟，五月簇无方缲丝。
丝成那望衣儿女，且织霜缣了官赋。
不愁织尽杼轴空，只恐精粗不中度。
寒女寒女无重叹，且将败缕缝新绽。
愿得明年蚕叶平，剜肉医疮为汝办。
杂兴
陆游（宋代）

粟无人馈方差快，门有僧敲未绝幽。
岂是耄荒深绝物，从来不惯惹闲愁。
群雀
谢榛（明代）

朝来群雀鸣，饮啄在咫尺。谋生我太劳，万里长为客。
季冬溪阁别张幼于
陈芹（明代）

即见雕栏外，丝丝柳拂头。
水平桃叶渡，花碍木兰舟。
定拟寻春至，仍须下榻留。
只怜君去日，雪洒翠云裘。
芸隐再和复用以酬
陈起（宋代）

大藏五千卷，斋沐启宝函。
强名禅教律，心了一一谙。
向来曾乞食，此味醍醐甘。
拈花饮先笑，意会不待谈。
芸隐抱奇伟，未可论苦空。
吾皇乐询道，日御赋政宫。
会看召严徐，敷奏陛殿中。
鸣靴踏龙尾，岂久莲依红。
寓楚题杨补之官舍
张耒（宋代）

一辞螭陛走天涯，客路悠悠老岁华。
住久不知身是客，自来堂下采黄花。
听唱秦少游溪路雨添花词感旧作
晁说之（宋代）

秦郎不知我，我岂知秦郎。
相逢每戏剧，此狷而彼狂。
坐有今辅弼，正色屡低昂。
逮今白发垂，悔昔少年场。
一闻溪路雨，泪与雨争行。
黄鹂千百在，斯人今则亡。
如其并老去，娱乐岂遽央。
况复有诸生，遗颂满汝阳。
瘴雾杀君时，龙门曾恸伤。
今虽苟生活，苍蝇待我傍。
谁家有歌喉，此曲宜断肠。
摅我一夕恨，与世同悲凉。
宿州天庆观殿门留赠符离道士
吕岩（唐代）

秋景萧条叶乱飞，庭松影里坐移时。

云迷鹤驾何方去，仙洞朝元失我期。
九日将游古岩寺道中作方君时勉汪君严夫偕行
程敏政（明代）

冷水铺南风叶翻，遥穿一径似桃源。满前无暇酬天趣，个里那能著市喧。

万叠峰峦真入画，数家鸡犬自成村。古岩一到心方惬，遮莫山童不奈烦。
晚发广陵二首 其二
陈琏（明代）

绿水风恬波静，红楼雨过凉生。一曲紫箫听罢，扁舟已过芜城。
西江月 戏呈仲敬，并其母兄
刘敏中（元代）

掌上＊雏玉嫩，眼中麝锦香庖。铁郎痴小阿琼娇。十岁婆儿最巧。已许卯君书癖，更看坡老诗豪。画堂仙媪醉春醪。五福天教占了。
奉和真宗御制后苑杂花海棠
刘筠（宋代）

迟景烘初绽，鲜风惜未飘。
蝶魂迷密径，莺语近新条。
芳蕙薰宫锦，丹浆晕海绡。
惟时奉宸唱，赓奉愧咎繇。
绍兴以后祀感生帝十六首
佚名（隋代）

丰祀孔饰，肃来自天。
兰尊既入，飚驭载遄。
骑云缥缈，聆乐流连。
惟迈惟顾，降福绵绵。
半江十咏为谢德明赋 其四
陈献章（明代）

隔波晴色袅孤烟，万树桃花锦一川。夜半天风吹海立，探花人在半江船。
定风波·又是春归烟雨村
佚名（宋代）

又是春归烟雨村。一枝香雪度黄昏。竹外云低疏影亚。潇洒。水清沙浅见天真。瘦玉欺寒香不暖。堪羡。冰姿照夜月无痕。楼上笛声休听取。说与。江南人远易销魂。
东瀛寓园有松柏数十株傍馀隙地一弓以梅花补之
姚倩（清代）

茅檐竹牖傍山涯，小住何妨便当家。侬自携锄君抱瓮，一庭明月种梅花。
追送陈澄江用章水东韵 其一
王立道（明代）

两月相逢已隔年，翩翩征袂忽离筵。青春剑佩明秦岭，细雨桑麻绕涑川。

莫恨一麾犹出守，须知五马亦峨然。傅岩今日经行处，更访当年版筑贤。
榕湖新建楼
杨承禧（清代）

榕湖老榕荫百尺，增巢架构接飞暾。瞥看画壁云来影，直到长飞鸟尽痕。

千岁枝柯荒藓大，当时城郭废谯存。精灵化作山岚古，瘴雨横吹敛夕昏。
万柳堂
博尔都（清代）

高堂翠绕柳千条，振策登临入绛霄。日影渐移云覆槛，泉声不散雨过桥。

山盘曲径看人小，花布重阴隔市遥。莫怨章台攀折手，月明还有客吹箫。
鹊踏花翻 刘阳废城望海
王策（清代）

坏堞崩沙，断蓬枯草，残碑矗岸如人立。冥冥海气天风，澒洞喧如，依稀铁马沙场集。

掠波鲸鬣万旂殷，冲云鲎扇千帆黑。忆昔。多少长枪大戟。

连营戍火戈船卒。而今昌国城荒，彭湖岛碎，月静龙宫笛。

几行白雁叫寒秋，半天红浪煎斜日。
镜屏诗二首
李廌（宋代）

曲玉回辉莹可观，秋冰壁立动涵澜。
每嗟许国酬身晚，忽觉余光照胆寒。
映座未容华表客，整簪空慕鵔鸃冠。
云车一去桥山晚，宝镇于今下古坛。
明日复得五字二首 其一
陆游（宋代）

羸病偶不死，端居思出游。山寒麦苗短，天阔雁声遒。

学剑元痴绝，脂车久罢休。邻翁独眷眷，同好自相求。
暮秋登冶城平远台
王恭（明代）

山压无诸野，台芳半夕晖。连天孤树远，沧海片鸿飞。

绀苑皆黄落，琳宫尽翠微。回看南陌上，四牡正騑騑。
再次韵二首
陈造（宋代）

铅墨才为一饱谋，还因跋疐赋休休。
南州习俗难驯扰，北客迂疏易悔尤。
世味蜃生今落落，归心风旆正悠悠。
知非况自五十九，为问衰翁底更求。
答豆卢居士春夜游东园见怀
皎然（唐代）

春意赏不足，承夕步东园。事表精虑远，月中华木繁。

开襟寄清景，遐想属空门。安得纚芳屣，看君幽径萱。
洞仙歌 题桐窗读书图
龚翔麟（清代）

一湾河渚，喜幽庄不大。白石桥东翠筠锁。把轩窗、齐拓梧叶阴浓，披细葛，日拥仙芸閒坐。

吴僮年十七，谱就新声，试听歌喉暗尘堕。更上小沙棠，载酒寻鸥，醉便向、闹红深卧。

问果肯、全家此中浮，那水阁西偏，结邻容我。
自况拟古 其二
朱希晦（元代）

羲和鞭六龙，白日不我待。读书竟无成，坐惜朱颜改。

长安誇斗鸡，豪华岂长在。何由得成仙，高飞向蓬海。
次韵李彦渊夜闻鹤唳
刘才邵（宋代）

警露犹能动客情，淮淝况复杂风声。语多真似留华表，意远谁知在紫清。

正值月寒秋夜永，更当风静海潮平。故山蕙帐空来久，想共晓猿相对鸣。
路病
孟郊（唐代）

病客无主人，艰哉求卧难。飞光赤道路，内火焦肺肝。

欲饮井泉竭，欲医囊用单。稚颜能几日，壮志忽已残。

人子不言苦，归书但云安。愁环在我肠，宛转终无端。
喜春卿自陜归
刘敞（宋代）

休汝曾更月旦评，几年漂泊倦尘冥。神峰好在岩岩石，符采依尘两两星。

天禄自嫌书尚白，绛帷仍喜眼犹青。召南风什知多少，一一亲弦更许听。
怀李啸云
高鼎（清代）

吴苑文章客，余溪落拓身。
一生惟爱酒，万语不言贫。
依隐常安拙，相交只率真。
记从分短袂，又度两重春。
送于君锡节推
翁卷（宋代）

历历渡遥程，仙山向赤城。
同为忆家者，岂不羡君行。
岁晚梅花白，天寒楚塞清。
野人诗一首，相送莫言轻。
题画竹石
张翼（两汉）

嗟彼凤去，空余虎蹲。
竹不可食，石不能言。
奉命视部篆岁除日履任奉呈桂翁少傅 其四
严嵩（明代）

弱冠游文苑，载笔逐时英。敢期周典礼，仍备汉公卿。

辛苦思身事，恩荣荷圣明。坐怜松雪晚，真有岁寒情。
【中吕】红绣鞋_湖上新亭馆
任昱（元代）

湖上
新亭馆相迎相送，古云山宜淡宜浓，画船归去有渔篷。随宜松岭月，醒酒柳桥风，索新诗红袖拥。
春情
暗朱箔雨寒风峭，试罗衣玉减香销，落花时节怨良宵。银台灯影淡，绣枕泪痕交，团圆春梦少。
重到吴门
槐市歌阑酒散，枫桥雨霁秋残。旧题犹在画楼间。泛湖赊看月，寻寺强登山。比陶朱心更懒。
芳草岸能言鸭睡，荻花洲供馔鲈肥，天平山翠近金杯。水多寒气早，野阔暮空低，隔秋云渔唱起。
和友宜韵
茅屋秋风吹破，桂丛夜月空过，淮南招隐故情多。无心登虎帐，有梦到渔蓑，不归来等甚么？
林国博自兴化军得饶州
释居简（宋代）

盍缀蓬仙向上班，烹鲜不鄙作州难。醉眸尚带壶云碧，吟笔疑翻璧浪乾。

名著金闺方善下，春生玉树不知寒。明年全榜登科记，莫把寻常举送看。
和裴延龄尚书寄题果州谢舍人仙居
卢纶（唐代）

飘然去谒八仙翁，自地从天香满空。紫盖迥标双鹤上，

语音犹在五云中。青溪不接渔樵路，丹井唯传草木风。

歌此因思捧金液，露盘长庆汉皇宫。
题鹤林宫
江南剑客（宋代）

暑往寒来造化间，谁将大药驻朱颜。
骑鲸客去天连水，跨鹤人朱月满山。
炉火焰烧情欲境，剑峰割断利名关。
烟花随分岩头绿，猿鸟不惊春色间。
柳佐乾德尉
宋祁（宋代）

涂会森璋罢，唐铨结绶初。
家声兰倚玉，祖德鹳衔鱼。
周粟思馨膳，京尘惜弊裾。
垂腰青采绶，薰帙翠芸书。
鹤怨空山帐，鸡栖外舍车。
日期优政洽，公启达储胥。
题情人药栏
万楚（唐代）

敛眉语芳草，何许太无情。正见离人别，春心相向生。
自述
甘泳（元代）

总角希闻道，残生乃付诗。未曾前辈识，敢辱近人知。

飘泊身馀健，萧閒鬓欲衰。一帘书四壁，寒日在清池。
送天约子胡子春
何梦桂（宋代）

世人方熙熙，我独处落落。世人方昭昭，我独混浊浊。

我行世固方，世弃我自乐。马蹄践霜雪，宁期受刻雒。

彘尻登俎豆，何如食糟粕。不知帝悬解，甘受人犍韄。

回首观环中，乾坤本寥廓。
林酒库挽词
戴栩（宋代）

静梦钟催漏，荣恩露眩花。
能镌题墓语，终认读书家。
壤乐齐裘褐，风酸送旐车。
竹轩孙几辈，又减雁行斜。
古渔父词十二首
王铚（宋代）

雨中渔艇一声歌，夹岸青林照碧波。
跃马更谁思往事，红尘千丈奈人何。
立春有感
李孔昭（清代）

杀运正当三十载，东风暂送一年春。寒梅卧雪山中老，弱柳蒙尘路畔新。

对酒依稀当日事，吟诗寥落故园人。阳和早入桃源去，我欲寻花急避秦。
寒夜同年薛璞庵庶常顾晴沙农部蒋敬韬上舍小饮秦岵斋寓斋题敬效山水二首 其一
周际清（清代）

冱云纸阁芦帘下，淡墨炉香茗椀余。一发江南青不断，坐深明月到窗虚。
中秋和彦立兄韵悼伯父仲珠
王之道（宋代）

月华秋气共清圆，千古佳时句一联。
节物伤心还惙惙，山光经雨自涓涓。
潢池兵火今方炽，沟壑饥羸正可怜。
怊怅去年人已矣，乱离谁复问招延。
鼠第一百四十二
文天祥（宋代）

萱草秋已死，岁暮有严霜。
落日渭阳明，涕泪溅我裳。
驾幸河东
王昌龄（唐代）

晋水千庐合，汾桥万国从。开唐天业盛，入沛圣恩浓。

下辇回三象，题碑任六龙。睿明悬日月，千岁此时逢。
山门六题寄圣俞 涟漪洞
张献民（宋代）

洞流何处窟穴断，泉向洞中源源生。潺潺万古流不尽，夜夜空照山月明。
张丞见和次韵答之 其四
陈造（宋代）

张陈旧莫逆，雅趣瑟和琴。器用异所宜，渠观与山林。

朝来览镜笑，鬓雪无可侵。但办摩衰眼，送君立班心。
语松竹
韦庄（唐代）

庭前芳草绿于袍，堂上诗人欲二毛。

多病不禁秋寂寞，雨松风竹莫骚骚。
魏文以予病渴赠薏苡二丛植庭下走笔戏谢
梅尧臣（宋代）

媿无相如才，偶病相如渴。
潩水有丈人，薏苡分丛茇。
为饮可扶衰，余生幸且活。
安知恶己者，不愿变野葛。
题李参政范殿撰大散关诗后
洪咨夔（宋代）

秦关老月几亏盈，长照诗人白发明。
一死一生沤起灭，未应於此见交情。
春日杂兴
陆游（宋代）

南村北村鼓冬冬，刲羊刺豕祭潭龙。
一生衣食财取足，百世何妨常作农。
颂古三十八首
释从瑾（宋代）

谁在画楼西，相逢语笑低。
到家春色晚，花落鹧鸪啼。
梅花喜神谱·就实六枝
宋伯仁（宋代）

醉帽不轻飞，秋菊有佳色。
自惭群座中，主人犹未识。
满江红 偶睹春事阑珊谨用兄韵以写所怀
段成己（金朝）

点检花枝，风雨外、雪堆琼矗。春去也、朱丝弦断，鸾胶难续。

眼底光阴容可惜，旧游回首寻无迹。对青山、一饷倚枯藤，滩声急。

人巳老，身犹客。家在迩，归犹隔。纵语音如旧，形容非昔。

芳草绵绵随意绿，平波渺渺伤心碧。到愁来、惟觉酒杯宽，人閒窄。
望盘山雪色
弘历（清代）

树和雪色望难分，未到盘山意已欣。绝壁白融疑过雨，精蓝红露半坡云。

始知造物无形画，谁解当前大块文。笑我吟诗成爝火，檀烟心字且閒焚。
木笔花
董嗣杲（宋代）

始开已落谩芳菲，暗写东皇几夕晖。
傍树谁矜火焰异，对花自夕壮年非。
红脂含蒂长枝劲，紫粉粘蕤老叶肥。
名占辛夷播方册，诗豪惟许少陵挥。
夜坐书怀
虞俦（宋代）

看镜功名不用频，醉乡境界几由旬。
何妨走马来为问，纵未成龙亦有神。
生计一丝宁挂眼，间居百事不如人。
惊鸿亦有高飞意，姑傍花前过却春。
水龙吟·问津扬子江头
陈德武（宋代）

问津扬子江头，滔滔潮汐东流去。六朝文物，千年陈迹，几更乌兔。天限东南，水流今古，地分吴楚。喜壮游千里，桑弧蓬矢，功名事、儒生语。翘首石头城北，簇楼台、远连芳树。雪销天气，澄江如练，碧峰无数。银瓮春回，金山钟晓，梦闲鸥鹭。早归来，尽日风平人静，孤舟横渡。
黄鹤楼送孟浩然之广陵
李白（唐代）

故人西辞黄鹤楼，烟花三月下扬州。
孤帆远影碧空尽，唯见长江天际流。 (唯 通：惟)
沣上精舍荅赵氏外生伉
韦应物（唐代）

远迹出尘表，寓身双树林。如何小子伉，亦有超世心。

担书从我游，携手广川阴。云开夏郊绿，景晏青山沈。

对榻遇清夜，献诗合雅音。所推苟礼数，于性道岂深。

隐拙在冲默，经世昧古今。无为率尔言，可以致华簪。
水调歌头·岁晚太玄草
刘克庄（宋代）

岁晚太玄草，深悔赋长杨。向来户外之屦，已饱各飞扬。阁上青藜安在，院里金莲去矣，且爱短檠光。衰懒倦宾客，谁访老任棠。叹时人，怜黠小，笑鲐黄。汝曹变灭臭腐，侬底愈芬香。苦羡阿龙则甚，学取幼安亦可，坐穴几藜床。零落雁行小，敢不举君觞。
落雁亭
张璪（宋代）

千古南谯炳地灵，穿云雁塔自层层。
残烟落日荒墟上，父老相传落雁亭。
破阵子 再用晏元献韵
樊增祥（清代）

女诫数行亲写，佛灯一点长明。书帙纤纤留粉印，骨节珊珊疑书声。

弄风罗扇轻。

对语燕欢莺喜，闲行月避花迎。扑蝶祇嫌双钏重，斗茗刚能一水赢。

因何太瘦生。
送秦觏二首 其一
陈师道（宋代）

士有从师乐，诸儿却未知。欲行天下独，信有俗间疑。

秋入川原秀，风连鼓角悲。目前㹠犬类，未必慰亲思。
清旷静坐
邓深（宋代）

草迷犊角挂林笋，风起茧毛杨树花。
不见黄莺飞上柳，得知深处暗藏鸦。
石湖放棹送僧平野游吴门
朱朴（明代）

君去欲寻何处山，石湖千顷水云间。湖边阅尽群峰秀，割取金鳌左股还。
百合花
韩维（宋代）

真葩固自异，美艳照华馆。
叶间鹅翅黄，蕊极银丝满。
并萼虽可佳，幽根独无伴。
才思羡游蜂，低飞时款款。
洞仙歌
曾纡（宋代）

相如当日，曾奏凌云赋。落笔纵横妙风雨。记扬鞭辇路，同醉金横，穷胜赏，不管重城已暮。

旧游如梦觉，零落朋侪，遗墨淋漓尚如故。况神洲北望，今已丘墟，伤白璧、久埋黄土。但空似、灵光岿然存，怅朗月清风，更无玄度。
次韵常之用前人韵赋梅花十绝 其六
许及之（宋代）

玉川清苦更清狂，一夜相思不可当。解道是君看亦好，不然白地断人肠。
句
谌祜（宋代）

风雨低黄鹄，江湖老白鸥。
次韵张令郊行 其五
韩淲（宋代）

薄寒侵晓露华明，不信人间有许清。行遍西郊草堂外，老怀浑不负秋晴。
木兰花
李石（宋代）

辘轳轭轭门前井。不道隔窗人睡醒。柔弦无力玉琴寒，残麝彻睡金鸭冷。

一莺啼破帘栊静。红日渐高槐转影。起来情绪寄游丝，飞绊翠翘风不定。
红雪
史弥宁（宋代）

金衣花里亸春寒，桃杏墙头正耐看。
苦被东风爱装景，借些红雪打阑干。
秋夜偕诸生月下诵桂子月中落之句因以为韵 其四
冯昌历（明代）

大地浑如镜，森罗影现中。清辉凉彻骨，疑是广寒宫。
水调歌头（寿赵宰）
姚勉（宋代）

桃李河阳县，春又到花枝。先庚三日，鳌山晴雪放灯时。金宿争华玉婺，来入仙闺清梦，光动绣湖西。人物东都令，句法晚唐诗。两年春，三种异，十般奇。朝天近也，紫泥催起舄凫飞。总羡童颜绿发，荣绾金鱼玉带，日侍赭黄衣。来岁传柑宴，人在赏花池。
与月船周君话别
王同祖（宋代）

明日须知子遂行，一灯对语过三更。
离魂已逐歌声断，清梦空随夜雨生。
南朝
李商隐（唐代）

地险悠悠天险长，金陵王气应瑶光。
休夸此地分天下，只得徐妃半面妆。
和刘晋父寒食日从郡掾游花光相祠绝江访向园
廖行之（宋代）

官事何时了，郊行亦兴佳。
不因修佛供，端为忆诗家。
歌櫂浮春浦，吟筇倚暮花。
翻思红蘂句，想像怨年华。
慷慨
黄遵宪（清代）

慷慨悲歌士，相传燕赵多。我来仍失志，走问近如何。

到处寻屠狗，初番见橐驼。龙泉腰下剑，一看一摩挲。
元日口号
周密（宋代）

侵晨书吉向门楣，愿得新正事事宜。手把屠苏揩睡眼，灯前吟足隔年诗。
枕上
仇远（元代）

鸡鸣夜过半，霜气入孤衾。
岁时将脱屣，邻家方擣砧。
黄蜀葵花
张祜（唐代）

名花八叶嫩黄金，色照书窗透竹林。

无奈美人闲把嗅，直疑檀口印中心。
登城
陆游（宋代）

我登少城门，四顾天地接。
大风正北起，号怒撼危堞。
九衢百万家，楼观争岌嶪。
卧病气壅塞，放目意颇惬。
永怀河洛间，煌煌祖宗业。
上天佑仁圣，万邦尽臣妾。
横流始靖康，赵魏血可蹀。
小胡宁远略，为国恃剽劫，自量势难久，外很中已慑，籍民备胜广。
陛戟畏荆聂。
谁能提万骑，大呼拥马鬣，奇兵四面出，快若霜扫叶。
植旗朝受降，驰驿夜奏捷，豺狼一朝空，狐兔何足猎。
遗民世忠义，泣血受污胁，系箭射我诗，往檄五陵侠。
庆李千户纳室
胡天游(元)（元代）

辕门佳气晓氤氲，觱篥筵开酒半醺。
鸾扇低回人似玉，虎牙颠半从如云。
花开秾李春犹小，帐掩流苏夜正分。
从此谈兵应有助，木兰元是女将军。
雨天即事
史鉴（明代）

睡起浑无事，庭前得自如。野花三径满，村酒一杯余。

诗逐层云起，人缘积雨疏。眼看秋又到，搔首独踟蹰。
偈颂四首 其一
释月涧（宋代）

瑞岩惺惺，荐福莫莫。瞒顸佛性，束之高阁。月涧别用的当一著，束觑捕，难执捉。

无意求时却宛然，有心月处还应错。
再用前韵谢吴竹修
陈著（宋代）

秃髠归阳羡，仙髯卧古藤。
前贤成昨梦，后辈嗣谁镫。
倾盖欣如故，吟坛得共登。
春风吹相聚，聊此寄韦冰。
暑中閒咏六首 其三
方回（元代）

能静何忧暑，惟悭足禦贫。每圆攲枕梦，不记剖符身。

僧熟频求字，僮顽自浣巾。林间坐磐石，山畔驻行人。
太白词，并叙 其一
苏轼（宋代）

雷阗阗，山昼晦。
风振野，神将驾。
载云盰，从玉虬。
旱既甚，蹶往救，道阻修兮。
上巳日周玉岩司寇拉游蒋山枉诗见惠次韵
张邦奇（明代）

郊行长为簿书迟，胜友壶觞已翠微。
夹路桃花迷入洞，傍溪鸥鸟忆临沂。
松阴坐久还移席，草色春深欲染衣。
红日下舂湖水碧，石桥齐踏彩霞归。
送王元均贬衡州兼寄元龙二首
陈师道（宋代）

先生英气盖区中，命与仇谋得老穷。
又见长身有家法，可辞短簿怒吾公。
石头路滑行能速，宣室归来语未终。
宛洛风尘莫回顾，直须留眼送归鸿。
题唐洲东寺访友人不值诗 其一
李廌（宋代）

三年漂泊老荆州，重过淮安旧驿楼。地上谪仙天上去，故来萧寺想风流。
我有绿绮琴
黎廷瑞（宋代）

我有绿绮琴，宝匣生蛛丝。
拂拭聊一鼓，意淡音愈微。
隐几忽自笑，持兹将付谁。
所以绝弦者，痛惜无钟期。
吾人天与游，岂在知音知。
惆怅箫韶远，不见凤来仪。
后夔不并世，已矣奚所悲。
纪梦寄家弟石生
舒梦兰（清代）

江上木末呼秋风，梦中得句何匆匆。丹枫白蘋斗颜色，竹溪花榭遥相通。

仙人有意延白日，钗凤亦欲栖青桐。帘栊鹦鹉讳言客，菊奴坐我寒香中。

楼栏一笺自飞堕，乞余题咏白头翁。平生未尝识此鸟，千言立就无雷同。

醒来但记此一语，七字莽莽殊不工。重扃落叶涉冥想，繁霜入幕悲吟虫。

人间此景岂易得，赖有梦境为诗筒。挑镫点笔绘影响，船窗水月方玲珑。
厌厌
曹勋（宋代）

厌厌夜饮忘更深，客不来辞主有情。
僮仆触屏成蝶梦，姬姜擫笛作蝉声。
月如有待行行慢，风不生嗔细细清。
萍散人生何可料，婵娟千里共交盟。
秋风辞思松云陶先生作
童轩（明代）

秋风萧萧兮雁南归。草木摇落兮夕露沾衣。明月皎皎兮照我帷。

蟋蟀在壁兮吟声悲。蹇予山中之人兮猿狖与居。

怅独处此兮情莫能娱。怀佳人兮路修阻而莫随。

涉川无梁兮登山无车。岁冉冉其逾迈兮曷云能来。

回念昔者之欢会兮今焉别离。爱而不见兮使我踌躇。
聚景园
高似孙（宋代）

翠华不向苑中来，可是年年惜露台。
水际春风寒漠漠，宫梅却作野梅开。
送考功崔郎中赴阙
白居易（唐代）

称意新官又少年，秋凉身健好朝天。

青云上了无多路，却要徐驱稳著鞭。
旅夜思亲
释文珦（宋代）

故里多离别，他乡久滞留。
虫声偏入夜，客梦不禁秋。
枯叶兼风响，清溪带月流。
倚门应望切，明日问归舟。
寄题蒲氏清风阁
范祖禹（宋代）

阆山锦屏秀，阆水碧玉寒。
高阁俯城邑，飞甍出云端。
惟昔隐君俯，卜筑兹考槃。
图书侔藏室，一一手自刊。
山园养松桂，庭砌被芝兰。
雾深豹文蔚，风壮鹏翼搏。
来为庙庙重，归为里闾欢。
乃知哲人训，基构自艰难。
我昔侍先君，借书尝纵观。
题诗尚可记，手泽想未乾。
尔来三十载，感事一汍澜。
侧身西南望，安得陵风翰。
戏赠姬人（一作张祜与杜牧联句诗）
李群玉（唐代）

骰子巡抛裹手拈，无因得见玉纤纤。

但知谑道金钗落，图向人前露指尖。
题许经历词所藏杂画册
顾璘（明代）

画山贵生气，画水如欲流。哲匠精思得神解，俗工乃向丹青求。

僧繇以来到马夏，一变精工入萧洒。后来沿袭失本真，卷轴颠狂恣粗野。

许君天机深，爱画得玄理。收摭满缃囊，笔力尽奇诡。

层岩叠嶂通杳冥，草木生态俱含情。神游飘飘凌八极，紫芝宫阙芙蓉城。

由来妙艺贵赏识，如君精鉴不易得。君不闻中郎不向柯亭宿，龙枝终然作枯竹。
秦纪
罗隐（唐代）

长策东鞭及海隅，鼋鼍奔走鬼神趋。

怜君未到沙丘日，肯信人间有死无。
题孙端甫别墅
叶绍翁（宋代）

幽居地僻少人知，野水春风枳树篱。
检历预寻移竹日，题墙闲树种花时。
堪嗤狡兔须三窟，只学鹪鹩占一枝。
净扫绿苔斟浊酒，邻家吹过野棠梨。
枢密东院秋日
宋庠（宋代）

试问山林客，胡然廊庙中。
借筹终不效，数马亦何功。
窈窱荀池北，回环汉垒东。
缯云高幕润，瑶草半庭空。
乍失苍门燕，初闻上苑鸿。
凉催珍簟卷，气袭碧帘通。
虬箭天边漏，乌竿物外风。
心倾徒類藿，发短更惊蓬。
自谂非真相，其谁恨秃瓮。
婆娑君勿诮，併为主恩隆。
渰中水浅舆从下水肩舟二首 其二
岳珂（宋代）

水面平如砥，湖心浅不波。驾肩同作楫，袖手莫谈河。

不见成桥鹊，空传度碛驼。劳生正应尔，空愧白鸥莎。
寅夫惠教游鼓山四诗细读如在屴崱杖屦间想像追和用坚重游之约四首 其二
程钜夫（元代）

足力犹堪敌瘦筇，拟乘寺顶最高峰。杯吞东海一勺水，鞭起南湫久卧龙。

佛界须臾三万劫，神山杳霭几千重。烦公更泚如椽笔，摹写云天不尽容。
独孤中丞筵陪饯韦君赴升州
皇甫冉（唐代）

中司龙节贵，上客虎符新。地控吴襟带，才高汉缙绅。

泛舟应度腊，入境便行春。处处歌来暮，长江建业人。
早发沭阳
郑梁（清代）

立春早起沭阳程，衾薄空舆梦不成。浅水无桥牵马渡，晓星如月照人行。
送徐行父少参赴关内
吴国伦（明代）

咸阳天下险，洛邑天下中，潼关睥睨周西东。
君自三川历三辅，分陕经营王命同。
登车慷慨千人雄，矫若八翼凌苍穹。
左冯翊，右扶风，汉阙秦畿指顾通。
为将匣里双龙剑，掷作天边二华峰。
满江红·小院深深
岳珂（宋代）

小院深深，悄镇日、阴晴无据。春未足，闺愁难寄，琴心谁与？曲径穿花寻蛱蝶，虚阑傍日教鹦鹉。笑十三杨柳女儿腰，东风舞。
云外月，风前絮。情与恨，长如许。想绮窗今夜，为谁凝伫？洛浦梦回留佩客，秦楼声断吹箫侣。正黄昏时候杏花寒，廉纤雨。
少林寺
张岳龄（清代）

少室矗空起，幽藏祇树林。传衣一席地，面壁九年心。

我欲参方丈，微言不可寻。茅庵栖隐处，南望白云深。
爱竹歌
郑思肖（宋代）

此君气节极伟特，令人爱之舍不得。
遍造山水有竹处，不问主人识不识。
朝朝暮暮看不足，感得碧光透双目。
一旦心空忽归去，挺身特立化为玉。
争名
司空图（唐代）

争名岂在更搜奇，不朽才消一句诗。穷辱未甘英气阻，

乖疏还有正人知。荷香浥露侵衣润，松影和风傍枕移。

只此共栖尘外境，无妨亦恋好文时。
垂虹亭
陈珏（宋代）

高压玉龙腰，参差雁势朝。
雄吞五湖阔，平揖两山峣。
阑槛中流出，炎蒸白昼消。
暂来尘虑息，那复日逍遥。
葡萄歌（一作蒲桃）
刘禹锡（唐代）

野田生葡萄，缠绕一枝高。移来碧墀下，张王日日高。

分岐浩繁缛，修蔓蟠诘曲。扬翘向庭柯，意思如有属。

为之立长檠，布濩当轩绿。米液溉其根，理疏看渗漉。

繁葩组绶结，悬实珠玑蹙。马乳带轻霜，龙鳞曜初旭。

有客汾阴至，临堂瞪双目。自言我晋人，种此如种玉。

酿之成美酒，令人饮不足。为君持一斗，往取凉州牧。
偈颂一百三十三首 其二十四
释居简（宋代）

今日开炉，报恩随例。火箸香匙，各有节制。若待豆爆冷灰，未免递相钝置。

识火色，辨风旨。曲突徙薪，已落第二。
喜晴
吴芾（宋代）

积阴初散雨初收，一解霖霪十日忧。
已见郡条平似水，不妨官日冷如秋。
年来触绪无佳思，老去同僚得胜流。
更喜丰年消息好，从今还遂稻粱谋。
游瞩
宋祁（宋代）

颢风肃九旻，楼榭注明迥。
林爽无剩繁，溪澄有馀映。
四阿延清霏，六幕尽高兴。
号枝蝉腹厉，掠野鹘拳劲。
山意日久高，差差插空净。
金刚随机无尽颂·究竟无我分第十七
释印肃（宋代）

双林髻插簪，实志共同参。
梁王宣命处，一拍令通三。
澶州
王安石（宋代）

津津河北流，嶭嶭两城峙。
春秋诸侯会，澶渊乃其地。
书留後世诸，岂独讥当世。
野老岂知此，为予谈近事。
边关一失守，北望皆胡骑。
黄屋亲乘城，穹庐矢如蝟。
纷纭擅将相，谁为开长利，焦头收末功，尚足夸一是。
欢盟从此数，日月行人至。
驰迎传马单，走送牛车疲。
征求事供给，厮养犹珍丽。
戈甲久已销，澶人益憔悴。
能将大事小，自合文王意。
语翁无叹嗟，小雅今不废。
看花
元稹（唐代）

努力少年求好官，好花须是少年看。

君看老大逢花树，未折一枝心已阑。
与王芳洲令君
倪元璐（明代）

一时齐望子猷舟，地上人看百尺楼。千乘有书遮越绝，六州无铁似吴钩。

城如丸创宜辽弄，口有碑经仓颉镂。从古兴王多异赏，蒲轮徵去径封侯。
赠董归善治行第一册
张萱（明代）

无双治行古循良，百里弦歌鳄水傍。白昼讼庭諠鸟雀，清宵狱市罢□杨。

花村驯雉依桑柘，涸泽蜚鸿餍稻粱。见说金书来汉阙，芸泥千载有馀香。
千秋岁（湖州暂来徐州重阳作）
苏轼（宋代）

浅霜侵绿。发少仍新沐。冠直缝，巾横幅。美人怜我老，玉手簪黄巾。秋露重，真珠落袖沾余馥。

坐上人如玉。花映花奴肉。蜂蝶乱，飞相逐。明年人纵健，此会应难复。须细看，晚来月上和银烛。
金山寺 其一
张鸣韶（明代）

突兀中流处，孤标出上方。霜清江月冷，天阔陇云长。

诗罢重怀古，情深几尽觞。恍疑尘世隔，终日浑微茫。
雪夜与师是棋次前韵
陈造（宋代）

投醪士或醉，说梅人不渴。
穷途余乐事，不受忧患遏。
诗可供呻吟，棋亦识死活。
朝来喜雪句，神药胎可夺。
一枰与儿晤，断无市声聒。
既免沈舟谖，不作赌墅谒。
指冷良易忍，眼花苦为孽。
疏置仍作罫，随意略细阅。
瓜葛胜负间，时亦近屑屑。
策几奇兵鏖，地比弱王割。
吾非江左管，舐犊愈爱说。
升沈作丰悴，今古无成说。
家居鼓吹具，藉以保晚节。
掀髯得一笑，为汝倒蕉叶。
袖手听残更，红鳞噎晴雪。
减字木兰花 其六 夕阳
梁清标（清代）

风吹禾黍。几阵潇潇山市雨。秋色三分。让与渔家水竹村。

藓阶色立。万户声催双杵急。柳外寒塘。牛背归来正夕阳。
铜雀砚
梅尧臣（宋代）

歌舞人已死，台殿栋已倾。
旧基生黑棘。古瓦埋深耕。
玉质先骨生，松栋为埃轻。
筑紧风雨剥，埏和铅膏精。
不作鸳鸯飞，乃有科斗情。
磨失沙砾粗，扣知金石声。
初求畎亩下，遂厕几席清。
入用固为贵，论古莫与并。
端溪割紫云，空负世上名。
韩著毛颖传，何独称陶泓。
傥以较岁年，泓当视如兄。
赠黄校书先辈璞闲居
徐夤（唐代）

驭得骊龙第四珠，退依僧寺卜贫居。青山入眼不干禄，

白发满头犹著书。东涧野香添碧沼，南园夜雨长秋蔬。

月明扫石吟诗坐，讳却全无儋石储。
过顾徵士阳山别业
童珮（明代）

绣壁盘空下，春深花气寒。
琼瑶学岛屿，灵秀走冈峦。
赋向青山课，琴随流水弹。
还因畏尘染，自剪箨为冠。
渔浦接待
释可湘（宋代）

吴山那畔越山前，有饭充饥有榻眠。到此纵能休歇去，帝乡犹隔一潮船。
游石室
赵时（宋代）

假守圣朝多宰辅，纪题昔日尽名贤。
我今始会由来意，此境栖迟本列仙。
杂曲歌辞。今别离
崔国辅（唐代）

送别未能旋，相望连水口。船行欲映洲，几度急摇手。
怀故园
修睦（五代）

故园归未得，此日意何伤。独坐水边草，水流春日长。
左目
刘克庄（宋代）

已盲犹赤痛，久不出鸡窠。
丹荔曾遗毒，青灯亦一魔。
抛书无味甚，节腹柰馋何。
二痴依然在，徒劳问眼科。